ՀՀ հանրային ծառայությունները կարգավորող հանձնաժողովի անդամ Մուշեղ Կոշեցյանի տեղեկացմամբ՝ հանձնաժողովի գործառույթների մեջ չի մտնում ջրի որակական ցուցանիշների նկատմամբ վերահսկողությունը, դրանով զբաղվում է ԱՆ պետական հիգիենիկ և հակահամաճարակային տեսչությունը: Ի պատասխան մեր հարցին, թե «Երևան ջուր» ՓԲԸ-ն կատարո՞ւմ է ՀՀ կառավարության հետ կնքված պայմանագրի շրջանակներում իր ստանձնած` մատակարարված ջրի որակի վերահսկման և հուսալիության ապահովման պարտավորությունը, պարոն Կոշեցյանն ասաց. «Պայմանագրային ցուցանիշների կատարման վերաբերյալ միջազգային աուդիտորի կողմից ամեն տարի կատարվում են վերլուծություններ, ուսումնասիրություններ, որոնց արդյունքները ֆիքսվում են պայմանագրի մյուս կողմի լիազոր անձի մոտ, որն այսօր Երևանի քաղաքապետարանն է: Աուդիտորի եզրակացության վերջնական տեքստից հետո մեզ ընդամենը տեղեկացվում է, մենք ընդունում ենք ի գիտություն` ինչպիսի ցուցանիշներ ինչով են ապահովել: Դրա մեջ կա նաև ջրի որակի հետ կապված ցուցանիշների վերահսկողությունը, մինչև այժմ մենք ընդամենը որպես ի գիտություն ենք ընդունել: Վերահսկելու առնչությամբ մեր կողմից սահմանված սպասարկման որակի նվազագույն պայմաններում կա կետ, որտեղ նշվում է, որ ջրի որակը պետք է համապատասխանի ստանդարտին, որը սահմանվում է պետական հիգիենիկ և հակահամաճարակային տեսչության կողմից: Պայմանագրային պարտավորությունների չկատարման համար գործում է տույժ, մինչև այժմ մենք ջրի որակի հետ կապված տույժի կիրառում չենք տեսել: Եթե հիմք ընդունենք աուդիտորի եզրակացությունը, ապա ընկերությունը ջրի որակի մասով պայմանագրային պարտավորությունը կատարել է: Պարզ է, որ աուդիտորի եզրակացությունը և տվյալ հարցում Երևանի քաղաքապետարանի դիրքորոշումն արժանի են լրագրողական հետաքննության: